پنجاب میں 24 گھنٹوں کے دوران 86، پاکستان بھر میں 143 اموات
پاکستان میں کیسز کی مجموعی تعداد اب 192753 ہوگئی ہے اور اس کا دنیا میں 12واں نمبر ہے۔ جرمنی میں مریضوں کی تعداد 192977، ترکی میں 191657 اور میکسیکو میں 191410 ہے۔
ویب ڈیسک — بدھ کو ملک بھر میں کم از کم 143 افراد کا انتقال ہوا، جبکہ 3797 نئے کیسز سامنے آئے۔ ان میں دارالحکومت اسلام آباد کے اعدادوشمار شامل نہیں۔ منگل کو ملک میں آدھی سے بھی کم یعنی 60 اموات رپورٹ ہوئی تھیں۔ محکمہ صحت پنجاب کے مطابق، 24 گھنٹوں میں 1635 افراد کے کرونا وائرس کے ٹیسٹ مثبت آئے، 86 اموات ہوئیں اور 327 افراد شفایاب ہوئے۔ محکمہ صحت سندھ کے مطابق 1414 نئے کیسز کی تصدیق ہوئی، 39 مریض چل بسے اور 1072 افراد صحت یاب ہوگئے۔ خیبر پختونخوا کے محکمہ صحت کے مطابق 499 افراد وائرس میں مبتلا ہوئے، 14 افراد کا انتقال ہوا جبکہ 1712 افراد کو شفا ملی۔ بلوچستان میں 183 کیسز سامنے آئے، 2 اموات ہوئیں اور 16 افراد نے وائرس کو شکست دے دی۔ گلگت بلتستان میں 28 نئے مریضوں کا پتا چلا اور 34 افراد تندرست ہوگئے۔ پاکستان کے زیر انتظام کشمیر میں 38 ٹیسٹ مثبت آئے، 2 افراد ہلاک ہوئے اور 24 صحت یاب ہوگئے۔ پاکستان میں کیسز کی مجموعی تعداد اب 192753 ہوگئی ہے اور اس کا دنیا میں 12واں نمبر ہے۔ جرمنی میں مریضوں کی تعداد 192977، ترکی میں 191657 اور میکسیکو میں 191410 ہے۔ جرمنی، ترکی اور میکسیکو کے مقابلے میں پاکستان میں جانی نقصان کم ہوا ہے اور اموات کی کل تعداد 3898 ہے۔ ترکی میں 5025، جرمنی میں 8990 اور میکسیکو میں 23377 افراد ہلاک ہوچکے ہیں۔